## Rješenje Ustavnog suda Republike Hrvatske broj U-II-100/1995. od 11. listopada

### NN 83/1995 (18.10.1995.), Rješenje Ustavnog suda Republike Hrvatske broj U-II-100/1995. od 11. listopada

Ustavni sud Republike Hrvatske, u sastavu predsjednik suda Jadranko
Crnić, te suci Zdravko Bartovčak, dr. Velimir Belajec, dr. Nikola Filipović,
Ante Jelavić, mr. Vojislav Kučeković, Jurica Malčić, mr. Hrvoje Momčinović,
Ivan Marijan Severinac, Milan Vuković i Mladen Žuvela, odlučujući o prijedlogu
Željka Arnolda iz Đurdevca za pokretanje postupka za ocjenu ustavnosti
i zakonitosti, na sjednici održanoj dana 11. listopada 1995. godine, donio
je

## RJEŠENJE

### USTAVNOG SUDA REPUBLIKE HRVATSKE BROJ U-II-100/1995. OD 11.LISTOPADA

I. Ne prihvaća se prijedlog za ocjenu ustavnosti i zakonitosti članka
2, 7. i 13. Odluke o radnom vremenu ugostiteljskih objekata na području
općine Đurđevac ("Službene novine" općine Đurđevac br: 4/94 od
28. rujna 1994. godine).

II. Ovo će se rješenje objaviti u "Narodnim novinama" i "Službenim
novinama" općine Đurđevac.

Obrazloženje

Željko Arnold iz Đurđevca, zastupan po Odvjetničkom društvu "Korper
and Haramija", Zagreb, temeljem članka 15. stavak I. Ustavnog zakona
o Ustavnom sudu Republike Hrvatske ("Narodne novine", br.13/91-
nastavno Ustavni zakon), podnio je prijedlog za ocjenu ustavnosti i zakonitosti
članka 2, 7. i 13. Odluke o radnom vremenu ugostiteljskih objekata na području
općine Đurđevac - nastavno Odluka, a koju je donijelo Općinsko vijeće Đurđevac,
na sjednici 27. rujna 1994. godine i koja je objavljena u "Službenim
novinama", br. 4 od 28. rujna 1994. godine.

Predlagatelj tvrdi da različito određivanju početka i završetka radnog
vremena u ugostiteljskim objektima, osporavanom Odlukom je u suprotnosti
s odredbom članka 49. stavak 2. i članka 50. stavak 2. Ustava Republike
Hrvatske, te članka 17. Zakona o ugostiteljskoj i turističkoj djelatnosti
("Narodne novine", br. 28/88, 38/88,16/90,19/90 i 44/93). Nadalje,
tvrdi da je članak 13. Odluke suprotan odredbi članka 90. Ustava.

Prijedlog nije osnovan.

Člankom 17. Zakona o ugostiteljskoj i turističkoj djelatnosti ( članak
2. Zakona o izmjenama i dopunama citiranog Zakona "Narodne novine",
br. 44/93), određeno je da općinsko vijeće, gradsko vijeće i skupština
Grada Zagreba na čijem je području ugostiteljski objekat utvrđuje raspored,
početak i završetak radnog vremena u ugostiteljstvu. Iz citirane odredbe
proizlazi da će nadležno tijelo utvrditi radno vrijeme ugostiteljskih objekata,
međutim, iz ove odredbe ne proizlazi, a kako tvrdi podnositelj, da radno
vrijeme u ugostiteljstvu mora biti jednako.

Odredbom članka 49. stavak 2. Ustava, svim poduzetnicima osigurava se
jednak pravni položaj, a odredba članka 50. stavak 2. propisuje da se poduzetnička
sloboda i vlasnička prava mogu iznimno ograničiti zakonom radi zaštite
interesa i sigurnosti Republike, privrede, ljudskog okoliša i zdravlja
ljudi.

Radno vrijeme u ugostiteljskim objektima različito je određeno člankom
2. i 7. Odluke, ovisno o udaljenosti od stambenih objekata, a radi osiguranja
noćnog mira građana. Poduzetnička sloboda može se ograničiti radi zaštite
određenih interesa navedenih u članku 50. stavak 2. Ustava. Po stajalištu
ovoga Suda, upravo članak 2. i 7. Odluke doneseni su sukladno članku 50.
stavak 2. Ustava, pa stoga nisu suprotni propisu članka 49. sta vak 2.
Ustava.

Također, nije osnovan navod podnositelja o protuustavnosti članka 13.,
budući da je Odluka donijeta na sjednici 27. rujna 1994. godine, a objavljena
u "Službenim novinama" općine Đurđevac 28. rujna 1994. godine.

Iz svega navedenog slijedi da osporavane odredbe Odluke nisu u suprotnosti
s citiranim odredbama Ustava i Zakona o ugostiteljskoj i turističkoj djelatnosti,
kako to smatra podnositelj, to je riješeno kao u izreci.

Objava ovog rješenja temelji se na odredbi članka 20. Ustavnog zakona
o Ustavnom sudu Republike Hrvatske ("Narodne novine", br. 13/91).

Broj: U-II-100/1995.

Zagreb, 11. listopada 1995.

USTAVNI SUD REPUBLIKE HRVATSKE

Predsjednik

Jadranko Crnić, v. r.

Rješenje, NN 83/1995-1367